It-Tielet Pitazz – Paragrafi 1001-1010 Ġ.M.Ġ. Grazzi, O Mulej, Mgħallem tiegħi, Li Inti bdiltni għal kollox fik, U timxi miegħi fit-taħbit u l-ħidmiet tal-ħajja; Jiena ma nibża' minn xejn meta jkolli lilek f'qalbi. Ġ.M.Ġ. Iċ-Ċena tal-Mulej mħejjija, Ġesu' jpoġġi bilqiegħda madwar il-mejda flimkien mal-Appostli Tiegħu, Hu mibdul kollu kemm Hu fi mħabba, Għax dan kien il-kunsill tas-Santissima Trinita'. B'xewqa kbira, nixtieq li niekol flimkien magħkom, Qabel ma nbati l-mewt. Dalwaqt ser inħallikom, l-imħabba żżommni f'nofskom. Huwa jxerred Demmu, jagħti Ħajtu, għax Hu jħobb b'imħabba bla tarf. L-imħabba tinħeba taħt ix-xbiehat tal-ħobż, Fl-istess waqt li jitlaq, hu jibqa' magħna. Ma kienx hemm bżonn li jitbaxxa daqshekk, Madanakollu mħabba taqbad ħbietu taħt dawn l-ispeċi. Fuq il-ħobż u l-inbid Huwa jgħid dan il-kliem: "Dan huwa Demmi, dan huwa Ġismi." Għalkemm misterjużi, dawn huma kliem ta' mħabba. Imbagħad Hu jgħaddi l-kalċi fost id-dixxipli Tiegħu Ġesu' ħass ruħu mħawwad ħafna U qal, "Wieħed minnkom ser jittradixxi lill-Imgħallem Tiegħu," Waqa' skiet fosthom, skiet bħal dak tal-qabar, U Ġwanni miel rasu fuq sidru. Spiċċat iċ-ċena. Ejjew immorru l-Ġetsemani. l-imħabba hi mwettqa għal kollox, U hemm jinsab it-traditur jistenna. Ġ.M.Ġ. O Rieda Divina, Inti l-ikel tiegħi, Inti l-għożża tiegħi. Qarreb, O Mulej, il-Festa tal-Ħniena sabiex l-erwieħ jagħrfu l-għajn tat-tjubija Tiegħek. Alla u l-erwieħ tas-Sagrament Imqaddes Krakovja, 1 ta' Marzu 1937. 1004. O rieda ta' Alla ta' Setgħa bla tarf, Inti l-għaxqa tiegħi, Inti l-hena tiegħi. Dak kollu li l-id tal-Mulej toffrili Jiena naċċettah bil-ferħ, sottomissjoni u mħabba. Ir-rieda qaddisa Tiegħek hi l-mistrieħ tiegħi; Fiha tinsab qdusiti kollha, U s-salvazzjoni eterna kollha tiegħi, Għax li nagħmel ir-rieda ta' Alla hi l-ikbar glorja. Ir-rieda ta' Alla – dawk huma x-xewqat diversi Tiegħu Li ruħi twettaq bla ebda riserva, Għax dawn huma x-xewqat divini Tiegħu, F'dawk il-waqtiet meta Alla jaqsam miegħi l-intimita' Tiegħu. Agħmel bija dak li trid Mulej. Ma nagħmel l-ebda ostaklu, l-ebda riserva. Għax Inti l-għaxqa kollha tiegħi u l-imħabba ta' ruħi, U għandek, meta jmiss lili, jiena nferra' l-intimitajiet ta' qalbi. Ġ.M.Ġ. Krakovja, 1 ta' Marzu 1937 Alla u l-erwieħ J'Alla l-glorja u t-tifħir lill-Ħniena Divina jitilgħu minn kull ħlejqa fiż-żminijiet kollha. + O Mulejja u Alla tiegħi, Inti qiegħed tikkmandani nikteb dwar il-grazzji li Inti qiegħed tagħtini. O Ġesu' tiegħi, li kieku ma kienx għal kmand ċar mingħand il-konfessuri tiegħi, li jiena għandi nikteb dak li qed jiġri ġewwa ruħi, ma kontx, min jeddi, nikteb kelma waħda. U għalhekk, jekk qiegħda nikteb fuqi nnifsi, dan nagħmlu minħabba l-kmand formali tal-ubbidjenza qaddisa. + Ġieħ u glorja lilek, Santissima Trinita', Alla Etern. Jalla l-ħniena li toħroġ mill-ġewwieni nett Tiegħek tħarisna mill-korla ġusta Tiegħek. Jalla t-tifħir tal-ħniena Tiegħek, li ħadd ma jista' jifhimha, jidwi ma' kullimkien. L-opri kollha Tiegħek għandhom is-siġill tal-ħniena Tiegħek bla tarf, O Alla. 1 ta' Marzu 1937. Il-Mulej tani x'nifhem kemm iddejqu ruħ li tħobb tpaċpaċ. Jiena ma nista' nsib l-ebda mistrieħ f'ruħ bħal din. L-istorbju kontinwu jgħejjini, u qalb dan l-istorbju r-ruħ ma tistax tagħraf il-vuċi Tiegħi. Illum jiena tlabt lill-Mulej Ġesu' sabiex jippermettili niltaqa' ma' ċerta persuna, u dan kellu jkun sinjal għalija li Hu qed isejħilha għal dan il-kunvent (li jiena għandi niftaħ). U jiena fil-fatt iltqajt magħha u fhimt li din ir-ruħ għandha vokazzjoni, u jiena tlabt lill-Mulej jindenja ruħu jifformha Hu stess. Jiena spiss kont nitkellem magħha dwar vokazzjoni; il-Mulej jagħmel il-bqija. + 5 ta' Marzu 1937. Illum, kelli esperjenza tal-Passjoni tal-Mulej Ġesu' f'ġismi stess għal żmien twil. L-uġigħ hu kbir ħafna, iżda dan kollu għall-imħabba tal-erwieħ immortali.
Djarju ta' Swor Fawstina – It-3 Pitazz (par.1001-1010)